ରୋହିତ ହେବେ ଟି-୨୦ ଦଳର ଅଧିନାୟକ, ନ୍ୟୁଜିଲାଣ୍ଡ ବିପକ୍ଷ ଟି-୨୦ ସିରିଜ୍ରୁ ବାହାରେ ରହିବେ କୋହଲି ! - Prameya News7\nରୋହିତ ହେବେ ଟି-୨୦ ଦଳର ଅଧିନାୟକ, ନ୍ୟୁଜିଲାଣ୍ଡ ବିପକ୍ଷ ଟି-୨୦ ସିରିଜ୍ରୁ ବାହାରେ ରହିବେ କୋହଲି !\nନୂଆଦିଲ୍ଲୀ ୦୯।୧୧ଃ ଭାରତୀୟ କ୍ରିକେଟ୍ କଣ୍ଟ୍ରୋଲ ବୋର୍ଡ(ବିସିସିଆଇ) ଆଗାମୀ ୨୪ ଘଣ୍ଟାରେ କୌଣସି ବି ସମୟରେ ନ୍ୟୁଜିଲାଣ୍ଡ ବିପକ୍ଷ ଟି-୨୦ ଏବଂ ଟେଷ୍ଟ ସିରିଜ୍ ପାଇଁ ଭାରତୀୟ ଦଳ ଘୋଷଣା କରିପାରେ। ଦଳ ଘରୋଇ ମାଟିରେ ନଭେମ୍ବର ୧୭ରୁ ନ୍ୟୁଜିଲାଣ୍ଡ ସହିତ ତିନୋଟି ଟି-୨୦ ମ୍ୟାଚ୍ର ସିରିଜ୍ ଏବଂ ଦୁଇଟି ମ୍ୟାଚ୍ ବିଶିଷ୍ଟ ଟେଷ୍ଟ ସିରିଜ୍ ଖେଳିବ। ଧଳା ବଲ୍ର ଉପ ଅଧିନାୟକ ରୋହିତ ଶର୍ମା ନ୍ୟୁଜିଲାଣ୍ଡ ବିପକ୍ଷ ସିରିଜ୍ରେ ଟି-୨୦ ଦଳର ନେତୃତ୍ବ ନେଇ ପାରନ୍ତି। ଏପରିକି ନ୍ୟୁଜିଲାଣ୍ଡ ବିପକ୍ଷ ଟେଷ୍ଟ ସିରିଜ୍ର ପ୍ରଥମ ମ୍ୟାଚ୍ରେ ରୋହିତଙ୍କୁ ଅଧିନାୟକତ୍ବ କରିବାର ସୁଯୋଗ ମିଳିପାରେ। ନିୟମିତ ଅଧିନାୟକ ବିରାଟ କୋହଲିଙ୍କୁ ପ୍ରଥମ ଟେଷ୍ଟରୁ ବିଶ୍ରାମ ଦିଆଯାଇପାରେ। ବିଶ୍ବ କପ୍ ସରିବା ସହିତ ଟି-୨୦ରେ ବିରାଟ କୋହଲି ଅଧିନାୟକ ପଦ ଛାଡିଛନ୍ତି। ଏ ନେଇ ସେ ପୂର୍ବରୁ ମଧ୍ୟ ଘୋଷଣା କରିଥିଲେ।\nଟାଇମ୍ସ ଅଫ ଇଣ୍ଡିଆର ରିପୋର୍ଟ ଅନୁଯାୟୀ, ବର୍ତ୍ତମାନର ଟେଷ୍ଟ ଅଧିନାୟକ ବିରାଟ କୋହଲି ପ୍ରଥମ ଟେଷ୍ଟରୁ ବିଶ୍ରାମ ନେବେ ଏବଂ ଦ୍ବିତୀୟ ଟେଷ୍ଟ ଖେଳିବେ। ଏଥିସହ ଟି-୨୦ ସିରିଜ୍ରୁ ମଧ୍ୟ କୋହଲିଙ୍କୁ ବିଶ୍ରାମ ଦିଆଯିବ। ଟେଷ୍ଟ ଦଳର ଉପ ଅଧିନାୟକ ଆଜିଙ୍କ୍ୟ ରାହାଣେ ନିଜର ଭୂମିକା ଜାରି ରଖିବେ। କେଏଲ ରାହୁଲଙ୍କୁ ଟି-୨୦ ଦଳର ଉପ ଅଧିନାୟକ କରାଯିବ। ଭାରତ ନ୍ୟୁଜିଲାଣ୍ଡ ବିପକ୍ଷରେ ଜୟପୁର, ରାଞ୍ଚି ଓ କୋଲକାତାରେ ତିନୋଟି ଟି-୨୦ ମ୍ୟାଚ୍ ଖେଳିବ। ଏହା ପରେ କାନପୁର ଓ ମୁମ୍ବାଇରେ ଦୁଇଟି ଟେଷ୍ଟ ମ୍ୟାଚ୍ ଖେଳାଯିବ।\nନ୍ୟୁଜିଲାଣ୍ଡ ବିପକ୍ଷ ଟି-୨୦ ସିରିଜ୍ରେ ଯଶପ୍ରୀତ ବୁମରା ଓ ମହମ୍ମଦ ଶାମିଙ୍କ ପରି ବରିଷ୍ଠ ବୋଲରଙ୍କୁ ବିଶ୍ରାମ ଦିଆଯାଇପାରେ। ବରୁଣ ଚକ୍ରବର୍ତ୍ତୀ ଏବଂ ହର୍ଷଲ ପଟେଲ୍ଙ୍କ ପରି ପ୍ରତିଭାବାନ ବୋଲରଙ୍କୁ ଦଳରେ ସାମିଲ୍ କରାଯାଇପାରେ। ଏହା ବ୍ୟତୀତ ଶ୍ରେୟସ ଅୟାର, ରାହୁଲ ଚହର ଓ ଦୀପକ ଚହର ଦଳକୁ ପ୍ରତ୍ୟାବର୍ତ୍ତନ କରି ପାରନ୍ତି। ଯୁବ ଓ୍ବିକେଟ୍ କିପର ଋଷଭ ପନ୍ତ ଚୟନକର୍ତ୍ତାଙ୍କ ପ୍ରଥମ ପସନ୍ଦର ଓ୍ବିକେଟ୍ କିପର। ଖବର ଅନୁଯାୟୀ, ବିସିସିଆଇ ଏବେ ଦିନିକିଆକୁ ନେଇ କୌଣସି ବି ନିଷ୍ପତ୍ତି ନେବ ନାହିଁ, କାରଣ ଦଳକୁ ନିକଟ ଭବିଷ୍ୟତରେ କୌଣସି ଦିନିକିଆ ମ୍ୟାଚ୍ ଖେଳିବାର ନାହିଁ।
